Beszámolók:
Matematika szakterületi koordinátor

Július óta folyamatosan tartottam a kapcsolatot a szacs tagjaival, próbáltam újabb embereket bevonni a munkánkba, – ez szerencsére sikerült is –, szerveztem a matekos érdekeltségekbe tartozó rendezvényeket (gólyatábor, beiratkozás, bev. mat. felmérő, kézfogó, gólyaavató, teaestek, bulik), igyekeztem a szacs tagjainak a nekik megfelelő munkát megtalálni az önkormányzatban illetve a szakterületen, részt vettem minden intézeti ülésen és ezekről (a többi delegálttal együtt) készítettünk beszámolókat, a Bakos Tibor Matematikai Gyűjtemény gazdájával, Holló-Szabó Ferenccel is sokat beszélgettem, nagyszabású tervein felül a teaestről, nyílt napról, SZÉ-ról, az ő emberei segítettek nekünk ez utóbbi rendezvények lebonyolításában is, folyamatosan tartottam a kapcsolatot a Nyúz szerkesztőségével, rendezvényeinket ott is és plakátokon is sokat hirdettük, felügyeltem a levlistákat. Lehetőség szerint igyekeztem részt venni a választmányokon, KÖB-üléseken és minden olyan helyen, ahova meghívtak.

Decemberben és januárban legfontosabb dolgom volt a levelezőlistákon a hallgatók tájékoztatása, illetve az elsős tárgyból bukott hallgatók helyzetének tisztázása az intézetben.
Ezen kívül januárban részt vettem a nyílt nap szervezésében, tartottam a kapcsolatot az intézettel az új szmsz ügyében és az átalakulások kapcsán.
Február hatodikán megtartottam a félév első szacs ülését, ahol megbeszéltük a következő időszak terveit (bulik, teaestek, Csodák Palotája látogatás, maszat stb.).
Február 21-én tartom a következő ülést, ahol a szakterület képviselői névsorában beállt változások miatti személyi kérdésekről is lesz szó.
*******************
Kollégiumi biztos
A hallgatók kérdéseit (email, msn, személyes megkeresés) megválaszoltam, segítettem a problémáik megoldásában. Jelen voltam az összes KÖSZ ülésen, KCSSK KDB ülésen. 
Részt vettem a Kollégiumi, valamint a TTK-IK HÖK vezetőképzőn. 
A szorgalmi időszakban megtartottam fogadóóráimat; a Nyúzban és a honlapon tájékoztattam a hallgatókat a szabad helyekről. A február 14-i KÖSZ ülésre készítettem egy javaslatot az EKIF-es jogosultságokról és fejlesztési ötletekről. A nyílt napon a HÖK standon vártam az érdeklődők kérdéseit. 
A Közgyűlésen KÖSZ ülés miatt nem tudok megjelenni, így kérem, hogy akinek bármilyen kérdése van a beszámolómmal kapcsolatban, tegye fel még az ülés előtt személyesen, vagy emailben.
***********************
Titkár
November 22. óta sok minden történt az Önkormányzat háza táján. Amiben titkári minőségemben részt vettem ez idő alatt:
 - Egy vagy két kivétellel minden választmányon részt vettem, az emlékeztetőket szintén egy vagy két kivétellel a megadott határidőn belül elkészítettem.
 - A kari tanácsüléseken részt vettem.
 - Kidolgoztam a költségvetési pénzek igényléséről és az elszámolás rendjéről szóló szabályzatot
 - Összeállítottam a 2006. évi gólyatábori pályázatkiírást.

Amiben nem titkári minőségemben vettem/veszek részt:
 - Téli vezetőképző főszervező
 - Nyílt nap szervező
 - Részt veszek az eLakhatás 2006 projektben

Amit nem csináltam meg:
 - 2005. évi iktatás befejezése
***********************
Főszerkesztő
A szorgalmi időszakban rendesen jelent meg a lap, minden fontosabb eseményen jelen voltunk és tájékoztattuk a hallgatókat. 
A téli vizsgaidőszakban a vártnál kisebb volt az érdeklődés az újságírás iránt, ami érthető is a vizsgaidőszak természetéből fakadóan, kevesebb cikk született, mint amit remélni mertem volna. 
Eleddig két szám jelent meg, különösebb fennakadás nem volt. 
Továbbra is a T-Mart nyomda készíti az újságot, tavalyi áron. 
A vizsgaidőszakban Balás Márk, és Sági Orsolya segítségével összeütöttük egy cikkíró tanfolyam tervét, és 27-én meg is tartjuk első szeánszunkat a hatból. Remélhetőleg mind a saját, mind a más kari hallgatók ezáltal valamivel jobb cikkírókká válnak.
*************
Fizika szakterület
A Fizika Szakterületi Csoport az előző közgyûlés (2005. november 22.) óta eltelt időszakban a következő tevékenységeket végezte, részben a Mafihe EHB-vel való együttmûködésben: 
"Az atomoktól a csillagokig" előadássorozat (2005. december 1-től folyamatosan): A Fizikai Intézettel közösen szervezzük, célja a középiskolások érdelkődésének a fizika és az ELTE felé orientálása. A résztvevők száma mindig 150 felett van. 
Fizikus Mikulás (2005. december 8.): Az Ortvay Rudolf Nemzetközi Fizikai Problémamegoldó Verseny eredményhirdetése, a Fizikus Mikulás megjelenése, eszegetée, iszogatás. 
Nyílt Nap (2006. január 20.): Szerintem fizika szempontból sem volt rossz, kísérleti bemutatók helyett a személyes beszélgetésekre helyeztük a hangsúlyt. Sikerült jól együttmûködni a Fizikai Intézettel. 
Emellett személy szerint mindenféle szakterületi koordinátori feladatokat elláttam, illetve képviseltem a hallgatókat az intézeti tanácsban.
******************
Sportbiztos
	Az őszi félév végén nem történt már semmi érdemleges, a Torpedó Vodka ismét megnyerte a TTK-s focibajnokságot és az általam szervezett BEFS Budapest Kupát.
	Elkezdtük megszervezni a téli teremfoci bajnokságot, de egyenlőre csak néhány edzésre futotta, a vizsgaidőszak érdektelensége miatt.
	Folyamatosan készültünk röplabdára, minden héten 1-2 edzést tartottunk. Azóta elindult a BEFS bajnokság is, sokat javuló formánk okán sok sikert remélünk.
	Kézilabda-röplabda edzőtábort szerveztünk Tabra a múlt hétvégén, a részt vevő 25-30 hallgató igen nagy örömére.
	Elkészült/elkészülőben van a sport.elte.hu ELTE sport online magazin, ha újra működik majd, nagy segítséget jelent majd a hallgatóknak.
	Többféle „nem konvencionális” sportágban szerveztem edzéseket, testnevelési lehetőségeket, (íjászat, falmászás, lábtoll) ezek gyümölcsei később érnek be.
	Részt vettem az EHÖK és a rektori tanácsadó által kiirt pályázatok elbírálásában, jó kapcsolatokat ápolok az EHÖK sportbiztosával és a testnevelés tanszékkel.
	Folyamatban van a kosárlabda, röplabda, kézilabda és focibajnokságok szervezése, ezekről később tudok beszámolni.
	Leadtam az éves programtervet/ütemtervet, ezt az 1. sz. melléklet tartalmazza.
	Más sportügyi tevékenységeim:
BEFS sportszervező vagyok (kispályás labdarúgás)
EHÖK sportösztöndíjas vagyok (ffi röplabda)
Kollégiumi sportszervező vagyok (KCSSK, Jancsó Tamással)
Részt veszek az EHÖK sportnapok szervezésében (várhatóan 2006. április vége)
Időnként sörözök a sporttársaimmal ()

Más közéleti tevékenységeim:
Az Alapítvány utazásszervezője vagyok
Különböző pályázatokat írok
Elkezdtük a Lágymányosi Eötvös DSE megalapítását
A KCSSK My klubjának egyik szervezője vagyok
Mindig bent döglök a HÖK irodában és segítek ahol tudok
**************************
Alapítvány:
Az elmúlt három hónapban az Alapítványnál az alábbi feladatokat hajtottuk végre:
1.	Előkészítettük és elindítottuk a féléves érettségi előkészítő tanfolyamokat (a szervezésért és lebonyolításért Hronyecz Andrea felelős). A korábbiakhoz képest bővült képzési kínálatunk, mivel informatikából is indítottunk fél éves tanfolyamokat.
2.	Megállapodást kötöttünk a MÁV-val, melnyek köszönhetően várhatóan a közgyűlést követő két hétben megkezdjük a jegyárusítást az Alapítvány irodájában (a szerződéskötést Hóbor Sándor, a működtetést Tóth Katalin végzi).
3.	Bár számos céget kerestünk meg, relatív kis támogatást tudtunk szerezni, 200.000 forintot kaptunk az Alapítvány működési költségeire, 40.000 forintot pedig a Lágymányosi Bálra. Jelenleg még egy reális támogató nem válaszolt kérésünkre, mert a támogatásról döntő poszton személycsere történt. Az itt szerzett tapasztalatok alapján a jövőben még más módon is meg fogunk keresni cégeket, remélhetőleg jelentősebb támogatást szerezve (a cégek megkeresését Hóbor Sándor végezte).
4.	A még tavaly májusban beadott működési pályázaton nyert támogatás 1.000.000 forint megérkezett az Alapítvány számlájára, megkezdtük a támogatás összegéről szóló elszámolás elkészítését (felelős Gönci Balázs).
5.	Megszerveztük és a közgyűlés idejére már le is bonyolítottuk a Velencei Karnevált (részvételi díj 13990 Ft, mely az utazást tartalmazza), a jelentkezők száma mindenképp sikerként könyvelhető el (100-nál több jelentkező van). A szervezés során együttműködtünk a TÓFK HÖK-kel is. A program lebonyolítását Kálózi Attila végezte, az adminisztrációt és hirdetést pedig Piukovics Tamás.
6.	Együttműködve egy több éve síelést szervező csapattal az Alapítvány Franciaországi síelést szervezett két időpontban (részvételi díj 53500 és 55500 időponttól függően). A főszervező Simon Balázs, Alapítvány részéről pedig a kapcsolattartó és szervező Piukovics Tamás volt. A síelés március első és második hetében lesz.
7.	Megkezdtük az Erdélyi kirándulás megszervezesét a TÁTK HÖK-kel együttműködve, felelős Kálózi Attila, alapítványi adminisztráció Piukovics Tamás.
8.	Folyamatosan lehetett jelentkezni autóvezetői tanfolyamra és bár a jelentkezők száma valamelyest javult a korábbiakhoz képest előzetes várakozásainkat messze nem éri el. Az adminisztrációért felelős Piukovics Tamás.
9.	A második fél éves ECDL tanfolyamokat is elindítottuk, azonban a tanfolyamra jelentkezők száma meglepően alacsony volt, valamint a vizsgázók száma is lecsökkent. (A kettő között nem kéne feltétlen összefüggésnek lenni, mivel vizsgázóink többsége nem tipikusan az Alapítványnál végzi el a tanfolyamot.) Tanfolyamszervezőnk Pásztor Balázs.
10.	Egyeztettünk a kar vezetésével az ELTE TTK alumni rendszer kialakításáról, valamint esetleges támogatók esetén a határon túliak számára biztosított ösztöndíj kialakításáról. (Utóbbi esetben cégek támogatására számítunk.) A tevékenység beindításáért felelős Hóbor Sándor.
11.	Az Alapítvány tevékenységi körének környezetvédelemmel való bővítését megkezdtük, ennek egyik első lépése, hogy a közgyűlésre beterjesztettem az Alapító Okirat módosítására vonatkozó javaslatomat. (Erre a pályázatok megnyeréséhez van szükségünk.) Ezt követően kezdődhet meg egyes projektek megtervezése, jelenleg elsősorban az egyetem hulladékának hasznosítása (szelektív gyűjtése) a cél. A kezdeti szakaszban felelős Gönci Balázs, a projektek lebonyolításáért pedig várhatóan Tóth Katalin.
A fenti tevékenységek végrehajtása mellett az Alapítvány pénzügyi helyzetéről az is elmondható, hogy lényegesen stabilabbá vált, annak ellenére, hogy még jelenleg is jelentős tartozásai vannak. Ezek azonban már nem haladják meg jelentősen a rendelkezésre álló forrásokat, nyár végén a hiány várhatóan csak 5-6 millió forint lesz, ami a két évvel ezelőtti 12-13-hoz képest mindenképp jónak mondható. A tavalyi működéshez képest fontos változás volt idén, hogy az előkészítő tanfolyamok befizetéseit előre hoztuk és jobban figyeltünk a határidők betartatására, aminek hatására a fizetési fegyelem (így a bevételek) is javultak.

****************
Szervező elnökhelyettes
Az elozo felevben vegzett munkam, ugy erzem, minden eddiginel jobban atlathato volt. Torekedtem arra, hogy a kepviselok lassak, milyen folyamatok kellenek ahhoz, hogy egy rendezveny letrejohessen.
Minden altalam szervezett programrol reszletes tajekoztatot kaptatok, ezeket nem kivanom most ide beszurni, utanakeresheto, ha mashol nem, hat az iktatasban.
Igyekeztem a hallgatoi onkormanyzatok kozotti munkaban is reszt venni, tobb-kevesebb sikerrel. Akinek kerdese van a munkammal kapcsolatban,kerem ne habozzon, tegye fel nyugodtan.

********************
Föld- és Környezettudomány szakterület
Legutóbbi közgyűlés óta volt egy Educatio és egy Nyílt Nap, ahol a szakterületi képviselők kivették részüket a munkából.
Education minden nap volt valaki a szakterületről, Nyilt Napon meg a standok nagyon felkészültek voltak (szóróanyag, vetítések, stb), több hallgató és oktató informálta az érdeklödőket, utána voltak szakos programok is.

Próbáltam mindig megjelenni ott, ahova delegálva vagyok (Kari Tanács, Intézeti Tanács, KÖB).
Tartottam szacs gyűlést is, ami egy kis meglepetéssel zárult.
A levlistákat kezelem, a fogadóóráimat vizsgaidőszakban nem tartottam meg.

*****************
Informatikus
A mindennapi rutinmunkákat elvégeztem: felhasználók tájékoztatása, rendszer karbantartása, frissítése, a felhasználók problémáinak megoldása, fogyó eszközök beszerzése, stb. 
Az elmúlt időszakban az egyik merevlemez teljesen tönkrement szerverben. Szerencsére voltak már előjelei a dolognak, így adatvesztés nem történt, viszont néhány napig megbízhatatlanul volt elérhető a szerver. A merevlemez kiváltása megtörtént. 
Ezúton szeretném megköszönni mindazoknak a tisztségviselőknek a munkáját, akik segítettek abban, hogy a ttkhok.elte.hu weboldal mindig aktuális adatokat, és a legfrissebb híreket tartalmazza.

***************************
Kémia szakterület
Események
December elején részt vettem Education, a kémiás részleg a már megszokott módon érdekes kísérletekkel szórakoztatta az arra járókat.
Január közepén pedig a nyílt napon képviseltettük magunkat, ahol a kémiás stand ismét hozta a formáját, az intézeti programok esetén pedig biztosítottuk a megfelelő számú hallgatói segítséget.
Ülések
Kari Tanács ülésein részt vettem.
A Kémia Intézeti Tanács összes ülésén végig jelen voltam.
(12.04.;01.25.;02.08.)
A fent jelzett időszakban megtartott választmányokon részt vettem.
Kémia szakterület
Egyre hangsúlyosabb az utánpótlás-nevelés. Sokat foglalkozunk a KOMISZ-szal, a tavaszi félév időpontjainak kihirdetéséről a közgyűlésen már be fogok tudni számolni. A hatékonyabb információáramlást az újonnan létrejött komisz@ttkhok.elte.hu e-mailcím segíti.
Szacs-ülést a regisztrációs héten tartottam, az emlékeztetőt bárkinek szívesen elküldöm. Holnap lesz a következő szacs ülés, erről is a közgyűlésen fogok szóban beszámolni.
Az üléseken megjelenő hallgatókat rendszeresen tájékoztatom a Kémia Intézeti és a Kari Tanács eseményeiről. Az őket érintő kérdésekkel többet foglalkozunk.
Egyebek
A levelezőlistákat folyamatosan gondozom.
Hiányosságomként megemlítem, hogy a kémia szacs honlapja még nem készült el. Természetesen a munka továbbra is folyamatban van.
Fogadóóra
A tavaszi félévben a fogadóórámat csütörtökönként tartom 13 órától 14 óráig a 0.75-ben.
Kérdéseitekkel keressetek meg a kemiaszk@ttkhok.elte.hu e-mail címen, vagy személyesen.

**********************************
Szociális elnökhelyettes
Az utóbbi közgyűlés óta semmi különös nem történt. 
A novemberi és decemberi utalások rendre megtörténtek. A decemberi utalással kimentek a jutalomkeret pályázatokra megítélt összegek, kivételt képeznek azok, amiket a választmány csak a kiírt időpont után tudott elbírálni, ezek utalása jelenleg folyik. Ekkor utalódott a karácsonyi pénz is a rendszeres szoctámban és tanulmányi ösztöndíjban részesülők számára, fejenként 3000 Ft. Egyedül azoknak nem ment ki időben a pénz, akiknek az etr-es adataival probléma volt.
Januárban érthető okokból több időt fektettem a tanulásba, mint a tisztségemmel járó feladatokba. Mivel ezt előre is így terveztem, a 2006-os utolsó KÖB ülésen kiírattam a rendszeres támogatásokat. Ennek következtében a januárra esedékes munka kevesebb is volt. Hallgatói e-mail-ek sem érkeztek olyan nagy számban.
Január közepére terveztem a decemberi ülésen megítélt pénzek, a nyúz ösztöndíjak és a szervező elnökhelyettes által kért pótjutkerek utalását, de január végéig sikertelenül kerestem Nagy Tibort. Az utalásokat már egy jó pár hónapja személyesen is felviszem neki, hogy elkerüljem az esetleges félreértésekből adódó problémákat. A csúszás miatt a januári utalásokat csak e-mailben küldtem el Nagy Tibornak, ami nagyjából egy hét múlva, váratlanul és meglepő időben meg is jelent az etr-ben. Az újabb utalások miatt, a szokásos influenzát követően, február 22-én keresem meg a fent említett személyt, így a januári bírálás és a későn bírált jutalomkeret pályázatok utalása ekkor történik majd meg. Az utóbbira a titkár, a TO munkatársának betegsége alatt hívta föl a figyelmem, ezért csak ekkor került be az utalások közé.
Az év elejei szoctám problémák megoldása után már csak néhány hallgatóval vannak gondok, de amint megoldódnak adatproblémáik, vagy tisztázzák helyzetüket az ő pénzük is kiutalásra kerül.
A köb munkáját most írásban nem fejteném ki.

********************************
Elnök
November 23-30 között eltelt időszak

23-án tartottunk egy Lágymányosi három kari egyeztetést a Hali Karácsony megszervezéséről, a terem helyzetről és a lehetőségeinkről. Utóbbiban nem bizonyultunk túlságosan hatékonynak, ami a végeredményt illeti. Ezen a napon részt vettem a Dékáni- és a Kari Tanács ülésén, majd az EHÖK Elnökségi ülésen.
24-én reggel az egyetemi Educatio megbeszélésen vettem részt, majd délután az EHÖK gazdasági bizottsági ülésén.
28-án megnéztem az Országgyűlés ülését, melyen a Felsőoktatási Törvény záró vitája zajlott.
29-én 16 órakor ismételten egyeztetést tartott a három önkormányzat, melyen én is részt vettem és a másnapi három dékánnal való beszélgetésünket készítettük elő. Majd 18 órától Választmányi ülést tartottam.
30-án reggel 8.30-kor találkoztunk (Szatmári Elemér, Vidonyi Dániel, Nagy Simon és Papp Gariella) a három kar vezetésével, amikor felvetettünk 3 mind a három kar hallgatóit és önkormányzatát érintő kérdéseket. Délután 5 órától EHÖK Elnökségi ülésen voltam.

December

1-jén részt vettem a HÖOK Választmányi ülésén.
2-án délután kimentem az Educatio kiállításra, valamint 4-én egész nap kint voltam.
6-án Választmányi ülést tartottam ,melyen elbíráltuk a Jutalomkeret pályázatokat.
7-én Dékáni- és Kari Tanács ülésen vettem részt. Ezen az ülésen tárgyalta a kar az ELTE SZMSZ módosítási javaslatát.
12-én Egyetemi Tanácson vettem részt, melynek egyik legfontosabb témája az ELTE SZMSZ módosítása volt, azonban nem került elfogadásra.
13-án délután Hársfalvi Rezső főtitkár úrral és Rónai Zoltán osztályvezetővel beszélgettem a peres eljárásomról.
14-én részt vettem a Földtud. Szacs ülésén.
15-én Hali Karácsonyon voltam.
22-én Sági Orsolyával felkerestük a Matek Intézeti Tanács vezetését és az intézeti HÖK képviselet arányáról folytattunk egyeztetést.
29-én részt vettem a Sport és Közművelődési pályázatok elbírlásában.
.
Január

Ez egy kicsit nyugisabb időszak volt.
5-én irodát vezettem egy kicsit 10 órától, majd részt vettem az EHÖK Elnökség ülésén, melyen Hudecz Ferenc vélt rektor-jelölt úrral beszélgettünk.
9-én Miskolczi Norbert HÖOK-BRSZ elnökkel elkezdtük a HÖOK SZMSZ módosítási javaslatának kidolgozását.
10-én HÖOK Választmányon voltam.
11-én  tagként vettem részt az Egyetemi Fegyelmi Testület munkájában, majd 14 órától Választmányi ülést tartottam.
18-án ismételten részt vettem a HÖOK Választmányán.
20-án részt vettem a kari Nyílt Napon a HÖK standon ücsörögve, majd EHÖK Elnökségi ülésen voltam.
24-én HÖOK Választmányon vettem részt. Este pedig az EHÖK Gazdasági Tanácsba javasolt személlyel, Nagy Attilával folytatott az EHÖK elnöksége és az ez iránt érdeklődők egy informális beszélgetést.
25-én délelőtt részt vettem egy megbeszélésen az Absolvo nevű pályázat figyelő és író céggel, valamint az IK, A TáTK HÖK és az Alapítvány elnökével együtt, majd du. a második körös sport és közművelődési pályázatok elbírálásán vettem részt.

Kevés aktivitással, olykor részt vettem a közös vezetőképző szervezésében, de nem elégségesen és nem feltétlenül, úgy ahogyan kellett volna.

Február

1-jén EHÖK Közgyűlésen voltam, melyen megválasztottuk Nagy Attilát az EHÖK által javasolt GT tagnak.
3-5 között a katasztrofális IK-TTK közös vezetőképzőn aszisztáltam.
7-én megtartottam a második félév első Választmányi ülését.
8-án EHÖK Elnökségi ülésen voltam.
13-án Egyetemi Tanácson voltam, ahol elfogadásra került az ELTE SZMSZ módosítás és ennek értelmében garantált az intézeti tanácsokban is a HÖK 1/3-ad, mellyel értelmesen kell kezdenünk valamit.
14-én részt vettem a Marketing és Kommunikáció Stratégiát kialakító bizottság ülésén., majd 17-30-tól a Beszélgetés a felsőoktatásról című fórumon voltam negyed magammal az önkormányzat részéről.
15-én megbeszélést folytattam egy évkönyvet készítő „céggel”, majd Dékáni. És Kari Tanácson és EHÖK Elnökségi ülésen voltam.
16-án részt vettem az első tárgyalásomon.
17-én elkezdtük a Bevonó tábor előkészítését Sági Orsolyával, Gönci Balázzsal és Földi Mátyással. Valamint Egri Tamással, az IK HÖK szervező bizottsági elöljáróval Krompecher Jánossal egyeztettünk Gólyabál időpont ügyben, de nincs szabad időpont október-november környékén.
21-én Választmányt tartottam.
22-én EHÖK Elnökségin voltam.

Körülbelül január közepe óta én láttam el a tanulmányi elnökhelyettes munkájának hallgatói problémákkal foglalkozó részét, miután Nagy Katalin telefonon jelezte nekem, hogy nem tudja tovább ellátni feladatait.
Nem szántam elég energiát és időt a vezetőképző megszervezésére és nem vállaltam fel a kellő pillanatokban az IK HÖK-kel való konfrontációt.

A 23-28-ai időintervallum közötti időszakról a közgyűlésen beszámolok.
Várom a kérdéseket!
----------------------------------------------
Személyi kérdések:
Kedves Képviselők!
Családi okok miatt lemondok mind elnökhelyettesi posztomról, mind képviselőségemről.
Kívánok Nektek sok kitartást és szép eredményeket!
Kérlek fogadjátok el a lemondásomat.
Köszönettel
Nagy Katalin
**********************************
Tisztelt Közgyűlés!
Lemondok a kémia szakterületi koordinátori posztról.
Kérem, fogadjátok el lemondásomat, e nélkül nem pályázhatom meg a tanulmányi elnökhelyettesi posztot.
Megjegyzés: A TTK HÖK Alapszabályának 22. pontja kimondja: „Egy személy csak egy tisztségviselői posztot tölthet be.”
Tisztelettel:
Fazekas Tímea
***********************************
Tisztelt Közgyűlés!
Az alábbiakban olvashatjátok pályázatom a tanulmányi elnökhelyettesi posztra.
Fazekas Tímea vagyok, matematika szakos hallgató. Második éve vagyok a hallgatói önkormányzat megválasztott képviselője. Az elmúlt félév során (többek között) a tanulmányi csoport munkájában vettem részt, valamint a Tanulmányi és Oktatási Bizottság tagja voltam.
Tanulmányi elnökhelyettesként szeretném segíteni a hallgatókat tanulmányi problémáik megoldásában. Fontosnak tartom a tanulmányok végzésével kapcsolatos szabályok változásairól való folyamatos tájékoztatásukat, így nemcsak a Nyúzba szeretnék cikkeket írni, hanem a levelezőlistákat is szeretném minél jobban kihasználni.
Mivel a félév során elkészül az egységes Egyetemi Tanulmányi és Vizsgaszabályzat (ETVSz), valamint a Térítési és juttatási szabályzat, ezért különösen fontos az egyetem többi karán lévő tanulmányi felelőssel, így az EHÖK tanulmányisával való folyamatos, és hatékony munkakapcsolat. Az egyetem tanulmányi csoportjában folyó munkáról tájékoztatni szeretném az elnökséget, a választmányt, és a képviselőket is. Fontosnak tartom a többi tisztségviselővel való együttműködést, és az állandó információáramlást.
A tanulmányi csoportot szeretném aktivizálni, hogy segíthessék a munkámat, és hallassák véleményüket a szabályzat-változtatásokról. A szokásos feladatokat is el kell látnunk, bónosztás, OMHV űrlapok szétosztása és kihordása.
Igyekszem részt venni mindenhol, ahol tisztségemből adódóan kell (Kari Tanács, Tanulmányi és Oktatási Bizottság, Kari Kreditátviteli Bizottság, kari Jegyzetbizottság, kari Fegyelmi Bizottság, az EHÖK Közgyűlésének ülései).
Ez a poszt rengeteg munkával és felelősséggel jár, de úgy gondolom, megbirkózom a feladattal.
Amennyiben kérdésed, észrevételed van, írj az ftimea7@ttkhok.elte.hu címre, vagy keress meg személyesen.
Támogatásodban bízva,
Tisztelettel:
Fazekas Tímea
*****************************************
Tisztelt Közgyűlés!

Orosz Dávid másodéves biológia-kémia szakos hallgató vagyok. Szeretnék pályázni az ELTE TTK HÖK Kémia szakterületi koordinátori tisztségre. 
Az elmúlt félév során a kezdeti nehézségek ellenére újjá szerveztem a KOMISZ-t és innentől kezdve a szervezet sikeresen folytatta tevékenységét. 
Szeretném tovább folytatni a KOMISZ szervezését és most már nem csak a vegyész és kémia-x szakos hallgatókra helyezni a hangsúlyt, hanem az egyetem megtalálható összes olyan hallgatóra, akiknek szüksége van a szervezetre. A szervezet nagyszerű alapot nyújt hogy a hallgatói önkormányzat tovább öregbítse hírnevét, mind a diákság, mind a tanárok irányába. Az előző félévben elég pozitív visszajelzést kaptunk, hogy tovább merjünk lépni. Ez a szervezet nagyszerű lehetőséget nyújt az utánpótlás kérdéskörében is, mert azok a hallgatók, akik a KOMISZ-szal kapcsolatba léptek, azok a hallgatói önkormányzathoz is közelebb kerültek. Mindenképpen érdemes ezekre a tapasztalatokra építeni. 
A kémia szakterület az elmúlt félévben elindult egy jó úton, szeretném ezt tovább folytatni. Több figyelmet szeretnék fordítani a szakterületi rendezvényeinkre. Szeretném a hallgatókkal való kapcsolatot szorosabbra fűzni. Talán végre egy új időszak elé nézünk mindannyian, egy olyan jövő vár ránk, ahol a hallgatók végre meglátják és értékelik mind azt, amit értük teszünk. Nem szabad hagyni, hogy a hallgatók akár csak részben is érdektelenné váljanak, és elforduljanak tőlünk. Lehet, hogy nem is tudják, hogy a jövőnk, jövőjük múlik azon, képesek vagyunk-e megfelelően kommunikálni egymással.

Terveimről konkrétan az előző szakterületi koordinátorral konzultálva:

Ápr. 27. : Közös buli a matek szakterülettel.
További programok szervezése is esedékes.
Levelezőlisták felügyelete, szakos információk eljuttatása a hallgatóknak.
Kémia szakcsoport levelezőlistájának bővítése.
Utánpótlásképzés KOMISZ-szal és a nélkül is.
Szakterületi csoport ülés összehívása rendszeresen.
Honlap létrehozása.
A Kémia Intézeti Tanácson való hallgatói részvétel a lehetséges létszámot kihasználva.
A választmányon való részvétel.

Köszönöm, hogy végigolvastad a pályázatomat! Amennyiben kérdésed van, észrevételed van,írj a orosz.d@freemail.hu címre, vagy tedd föl az a közgyűlésen.
Tisztelettel: 
Orosz Dávid
**************
Tisztelt Képviselők, kedves szerkesztőségi tagok! 
A mai nappal hivatalosan is benyújtom a lemondásomat. 
Talán elég lenne ennyit írnom, nem szeretek magyarázkodni, nem kérem senkitől, hogy megértsen, csak annyit, hogy fogadja el a döntésemet. 
Indokaim, amelyekről nem kívánok vitatkozni, többrétűek. 
Azért és úgy vágtam bele a főszerkesztősdibe, hogy kipróbáljam magam egy teljesen más feladatkörben, addig főleg egyedül kellett dolgoznom, amivel természetemből adódóan nem is volt probléma. Most egy szerkesztőséget, több embert kellett irányítanom, és kiderült, hogy ennek nem tudok megfelelni. Főszerkesztőségem alatt a szabályok fellazultak, az emberek elkényelmesedtek, és én képtelen vagyok a korábbi vasfegyelmet tartatni. Ez a munka minőségének rovására mehetett. 
A második szakmai probléma. A cikkírás még megyeget, de az előbb említett szabályokat hajlamos voltam figyelmen kívül hagyni. Nem direkt persze, többnyire tudatlanság a részemről, viszont az is előfordult, hogy nem szakmai szempontokból döntöttem, ami szintén megengedhetetlen viselkedés. 
Az utolsó, meglepő módon tanulmányi. Nem úgy halad a diplomamunkám, amint azt én szeretném, és elsőrendű prioritást élvez számomra, hogy ebben a félévben befejezzem a szakomat, nagyon sok múlik ezen. Talán nem kell senkinek sem ecsetelnem, hogy továbbra is hallgatónak érzem magam, elsősorban hallgatóként szeretnék megfelelni az elvárásoknak. 
Üdv: 
Vizeli András
-----------------------------
Alapítvány alapító okirat módosítás

ELTE TTK Hallgatói Alapítvány 
1990. november 20-án kelt Alapító Okirata 
egységes szerkezetben a 2005. november 22-én kelt módosításokkal. 
Az alapítók jelen okirattal a Polgári Törvénykönyv 74/A-F.§. alapján jogi személyként működő alapítványt hoznak létre az Eötvös Loránd Tudományegyetem Természettudományi Kara (a továbbiakban: ELTE TTK) hallgatóinak szakmai és egyéb közösségi tevékenységének támogatására. 	
1. 	Az alapítók neve és székhelye: 	
	•	az ELTE TTK Hallgatói Önkormányzata (a továbbiakban: HÖK), székhelye 1117 Budapest, Pázmány Péter sétány 1/A, valamint 
•	az ELTE Demokratikus Diákszövetség (a továbbiakban: DDSZ), székhelye 1088 Budapest, Múzeum körút 6-8., Gólyavár. 	
2. 	Az alapítvány elnevezése: 	
	ELTE TTK Hallgatói Alapítvány (továbbiakban: Alapítvány) 
Az Alapítvány önálló jogi személy. 	
3. 	Az alapítvány célja: 	
	3.1. 	
Az ELTE TTK hallgatóinak szakmai és egyéb közösségi tevékenységének támogatása. 	

3.2. 	
Ezen célok megvalósítása érdekében a Kuratórium, pályázati kiírás alapján, támogatást nyújt az ELTE TTK hallgatósága körében. 	

3.3. 	
Az Alapítvány tevékenysége. 	

Az alapítvány a társadalom és az egyén közös érdekeinek kielégítésére irányuló, alábbi cél szerinti közhasznú tevékenységeket kívánja folytatni: 
•	szociális tevékenység, 
•	tudományos tevékenység, kutatás, 
•	oktatás, képességfejlesztés, ismeretterjesztés,
•	környezetvédelem, 
•	sport, a munkaviszonyban és a polgári jogi jogviszony keretében folytatott sporttevékenység kivételével, 
•	kulturális tevékenység, 
•	euroatlanti integráció elősegítése, 
•	munkaerőpiacon hátrányos helyzetű rétegek képzésének foglalkoztatásának elősegítése. 
Az alapítvány másodlagosan vállalkozási tevékenységet is folytathat. Vállalkozási tevékenységet csak közhasznú céljainak megvalósítása érdekében, azokat nem veszélyeztetve végezhet. A gazdálkodás során elért eredményét nem oszthatja fel, azt csak a cél szerinti tevékenységre fordíthatja. 
Az alapítvány az 1997. évi CLVI. törvény 26.§ d.) pontjában meghatározott közvetlen politikai tevékenységet nem folytat, szervezete pártoktól független és azoknak anyagi támogatást nem nyújt. 	

4. 	Az Alapítvány alapítói vagyona 200.000 Ft, amelyben a HÖK hozzájárulása 100.000 Ft (50%), a DDSZ hohzzájárulása 100.000 Ft (50%). 	
5. 	Az Alapítvány székhelye: 	
	1117 Budapest, Pázmány Péter sétány 1/C 	
6. 	Az Alapítvány kezelő szerve a 6 tagú kuratórium, melynek elnökét és tagjait az alapítók választják. 	
	A kuratórium tagjai 
Elnök: 	
Gönci Balázs (1025 Budapest, Apostol u. 27.)	

Titkár: 	
Hóbor Sándor (3300 Eger, Rákóczi u. 93.)	

Tagok: 	
Bozóki Kálmán (1165 Budapest, Csinszka u. 41.) 
Oláh Krisztián (1086 Budapest, Fiumei út 24/a.) 
Sági Orsolya (1165 Budapest, Hunyadvár u. 15.) 
Szabadi Korinna (7570 Barcs, Dési Huber I. u. 12.) 	

Az alapítványt a kuratórium elnöke képviseli. A bankszámla feletti rendelkezési jog a kuratórium mindenkori elnökét és titkárát illeti meg a Ptk. 29.§ (3) bekezdése szerint.
A kuratórium szükség szerint, de évente legalább egyszer ülésezik. 
A kuratórium határozatképességéhez a tagok 50%-a + 1 tag jelenléte szükséges. Döntéseit egyszerű szótöbbséggel, nyílt szavazással hozza. Szavazategyenlőség esetén az elnök szavazata dönt. 
A kuratórium ülését az elnök hívja össze. A meghívóban szerepel az ülés helye, ideje, a megtárgyalandó napirend. A meghívót olyan időben kell megküldeni a kurátoroknak, hogy a kézhezvétel és az ülés időpontja között legalább 8 nap időköz legyen. 
A kuratórium ülései nyilvánosak. A kuratórium határozatával zárt ülés tartását is elrendelheti, ha a nyilvános ülés személyiségi jogot sért vagy adatvédelmi rendelkezésbe ütközik. 	
7. 	A kuratóriumnak az éves beszámoló jóváhagyásával egyidejűleg kell a közhasznúsági jelentést is elfogadnia. A közhasznúsági jelentésnek az 1997. évi CLVI. tv. 19.§ (3) bekezdésében foglaltakat kell tartalmaznia. Az éves beszámoló jóváhagyását és a közhasznúsági jelentés elfogadását megelőzően a Felügyelő Bizottság megtárgyalja és írásban véleményezi azokat. Az éves beszámoló és a közhasznúsági jelentés elfogadása az általános szabályok szerint, egyszerű szótöbbséggel történik. Elfogadását követően egy - egy példányt az Alapítvány székhelyén is letétbe kell helyezni. Az alapítvány éves közhasznúsági jelentésébe - a titkárral történő előzetes időpont egyeztetés után - bárki betekinthet, illetőleg abból saját költségére másolatot készíthet. Egyebekben az éves beszámoló és a közhasznúsági jelentés elkészítésének módjára, letétbe helyezésére és közzétételére a számviteli törvény valamint a közhasznú szervezetekről szóló 1997. évi CLVI. törvény vonatkozó rendelkezései az irányadók. 	
8.1. 	A kuratórium üléseiről jegyzőkönyv készül. A kuratórium annak érdekében, hogy a döntések tartalma, időpontja, hatálya, a határozatok végrehajtásáért felelős személy, a döntést támogatók és ellenzők aránya könnyen megállapítható és visszakereshető legyen, határozatok könyvét vezet. 	
	A kuratórium döntéseit az érintettekkel írásban, ajánlott küldemény formájában közli. Nagyobb kört vagy előre meg nem határozható személyeket érintő döntéseit az Alapítvány az egyetem intézményeiben elhelyezett hirdetményein vagy az egyetemi sajtó útján teszi közzé. 
Az Alapítvány működéséről, pályázatairól, szolgáltatásairól, annak igénybevételének módjáról ugyancsak az egyetem intézményeiben elhelyezett hirdetményeken vagy az egyetemi sajtó útján tájékoztatják az egyetemi hallgatóságot. 
Az érdeklődők a munka indokolatlan zavarása nélkül megtekinthetik az Alapítvány keretei között folyó tevékenységet, és a működésről részletes felvilágosítást kérhetnek. A beszámolón és a közhasznúsági jelentésen túl, előzetes egyeztetés alapján bárki betekinthet az Alapítvány működésével kapcsolatos iratokba, aki az ehhez fűződő jogi érdekét valószínűsíti. 
A kuratórium az Alapítvány tevékenységének és gazdálkodásának legfontosabb adatait minden év június 30. napjáig közzéteszi a NYÚZ című egyetemi heti lapban. 	
8.2. 	A kuratóriumra vonatkozó összeférhetetlenségi rendelkezések: 	
	A kuratórium határozathozatalában nem vehet részt az a személy, aki vagy akinek közeli hozzátartozója (Ptk. 685. § b. pont), élettársa a határozat alapján 
a.	kötelezettség vagy felelősség alól mentesül, vagy 
b.	bármilyen más előnyben részesül, illetve a megkötendő jogügyletben egyébként érdekelt. Nem minősül előnynek az alapítvány cél szerinti juttatásai keretében a bárki által megkötés nélkül igénybe vehető nem pénzbeli szolgáltatás. 
A közhasznú szervezet megszűntét követő két évig nem lehet más közhasznú szervezet vezető tisztségviselője (alapítvány kuratóriumi tagja) az a személy, aki olyan közhasznú szervezetnél töltött be - annak megszűntét megelőző két évben legalább egy évig - vezető tisztséget, amely az adózás rendjéről szóló törvény szerinti köztartozását nem egyenlítette ki. 
A kuratórium tagja, illetve ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget egyidejűleg más közhasznú szervezetnél is betölt. 	
8.3. 	Az Alapítvány belső rendjét, gazdálkodásának részletes szabályait a Szervezeti és működési szabályzat (SZMSZ) rögzíti, amely nem lehet ellentétes a jelen Alapító Okirattal. Az SZMSZ hatályba lépéséhez a HÖK közgyűlésének jóváhagyása szükséges. 	
8.4. 	Az alapítvány felügyelő szerve a Felügyelő Bizottság. 	
	Az alapítvány működését és gazdálkodását a Felügyelő Bizottság ellenőrzi. 
A Felügyelő Bizottság 
elnöke: 	
Papp Gabriella (3294 Tarnaörs, Dózsa György út 14.)	

tagok: 	
Kürtösi Szilvia (6100 Kiskunfélegyháza, Gólya u. 16.)
Németh Péter (6000 Kecskemét, Margaréta u. 9/B.) 	

A Felügyelő Bizottságra vonatkozó összeférhetetlenségi szabályok: 
Nem lehet a Felügyelő Bizottság elnöke vagy tagja az a személy, aki 
a.	a kuratórium elnöke vagy tagja, 
b.	az alapítvánnyal a megbízatásán kívüli más tevékenység kifejtésére irányuló egyéb jogviszonyban áll, ha jogszabály másképp nem rendelkezik. 
c.	Az alapítvány cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat -, illetve 
d.	Az a)- c) pontban meghatározott személyek hozzátartozója. 
A közhasznú szervezet megszűntét követő két évig nem lehet más közhasznú szervezet vezető tisztségviselője az a személy, aki olyan közhasznú szervezetnél töltött be - annak megszűntét megelőző két évben legalább egy évig - felügyelő bizottsági tagságot, amely az adózás rendjéről szóló törvény szerinti köztartozását nem egyenlítette ki. 
A felügyelő bizottság tagja, illetve ennek jelölt személy köteles valamennyi érintett közhasznú szervezetet előzetesen tájékoztatni arról, hogy ilyen tisztséget vagy kuratóriumi tagságot egyidejűleg más közhasznú szervezetnél is betölt. 
A Felügyelő Bizottság működése: 
A Felügyelő Bizottság szükség szerint, de évente legalább kétszer ülésezik. A Felügyelő Bizottság határozatképességéhez legalább két tag jelenléte szükséges. Döntéseit egyszerű szótöbbséggel, nyílt szavazással hozza meg. Szavazategyenlőség esetén az elnök szavazata dönt. A Felügyelő Bizottság működésének részletes szabályait tartalmazó ügyrendjét maga állapítja meg, amely nem lehet ellentétes az Alapító Okirattal és a SZMSZ rendelkezéseivel. 
A Felügyelő Bizottság feladat- és hatásköre: 
A Felügyelő Bizottság ellenőrzi az alapítvány működését és gazdálkodását. Ennek során a kuratórium elnökétől és tagjaitól jelentést, a munkavállalóktól pedig tájékoztatást vagy felvilágosítást kérhet, továbbá az alapítvány könyveibe és irataiba betekinthet, azokat megvizsgálhatja. Az éves beszámoló jóváhagyása és a közhasznúsági jelentés elfogadása előtt a Felügyelő Bizottság erre vonatkozó véleményéről írásban tájékoztatja a kuratóriumot. 
A Felügyelő Bizottság tagjai a kuratórium üléseire meghívást kapnak, az üléseken tanácskozási joggal részt vehetnek. 
A Felügyelő Bizottság köteles az alapítvány kuratóriumát tájékoztatni és annak összehívását kezdeményezni, ha arról szerez tudomást, hogy 
a.	a szervezet működése során olyan jogszabálysértés vagy az alapítvány érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az intézkedésre jogosult vezető szerv döntését teszi szükségessé, 
b.	a kuratórium valamely tagjának felelősségét megalapozó tény merült fel. 
A kuratóriumot a Felügyelő Bizottság indítványára - annak megtételétől számított 30 napon belül - össze kell hívni. E határidő eredménytelen eltelte esetén a kuratórium összehívására a Felügyelő Bizottság is jogosult. 
Ha a kuratórium a törvényes működés helyreállítása érdekében szükséges intézkedéseket nem teszi meg, a Felügyelő Bizottság köteles haladéktalanul értesíteni a törvényességi felügyeletet ellátó szervet. 	
8.5. 	Az Alapítvány váltót, illetve más hitelviszonyt megtestesítő értékpapírt nem bocsáthat ki, vállalkozásának fejlesztéséhez közhasznú tevékenységét veszélyeztető mértékű hitelt nem vehet fel, az államháztartás alrendszereitől kapott támogatást hitel fedezetéül, illetve hitel törlesztésére nem használhatja fel. 	
8.6. 	Az Alapítványnak a cél szerinti tevékenységéből, illetve vállalkozási tevékenységéből származó bevételeit és ráfordításait elkülönítetten kell nyilvántartani. 	
	Az Alapítvány bevételei: 
a.	az alapítótól, az államháztartás alrendszereitől vagy más adományozótól közhasznú céljára vagy működési költségei fedezésére kapott támogatás, illetve adomány, 
b.	a közhasznú tevékenység folytatásából származó, ahhoz közvetlenül kapcsolódó bevétel, 
c.	az Alapítvány eszközeinek befektetéséből származó bevétel, 
d.	egyéb, más jogszabályokban meghatározott bevétel, 
e.	a vállalkozási tevékenységből származó bevétel. 
Az Alapítvány költségei: 
a.	a közhasznú tevékenység érdekében felmerült közvetlen költségek (ráfordítások, kiadások) 
b.	az egyéb cél szerinti tevékenység érdekében felmerült közvetlen költségek (ráfordítások, kiadások), 
c.	a vállalkozási tevékenység érdekében felmerült közvetlen költségek (ráfordítások, kiadások), 
d.	a közhasznú és egyéb vállalkozási tevékenység érdekében felmerült közvetett költségek (ráfordítások, kiadások), amelyeket bevételarányosan kell megosztani. 
Az Alapítvány nyilvántartásaira egyebekben a reá irányadó könyvvezetési szabályokat kell alkalmazni. 	
9. 	Az Alapítvány a Ptk. 74/E §- ban szabályozottak szerint szűnik meg. Ebben az esetben az Alapítvány vagyona az ELTE Természettudományi Karára száll azzal, hogy azt kizárólag az alapítványi céloknak megfelelően lehet felhasználni. 	
10. 	Az Alapítvány nyílt, ahhoz bármilyen jogi és természetes személy csatlakozhat akár pénzösszeggel, akár egyéb jogok átengedésével. 	
11. 	Bírósági nyilvántartásba vétel. 	
	Az alapítók tudomásul veszik, hogy az Alapítvány érvényességéhez az alapító okirat bírósági nyilvántartásba vétele szükséges. Az Alapítvány jogi személyiségét a bírósági nyilvántartásba vétellel nyeri el. 	
12. 	A jelen alapító okiratban nem szabályozott kérdésekben az Alkotmány, a módosított Polgári Törvénykönyv, a közhasznú szervezetekről szóló 1997. évi CLVI. törvény, valamint az alapítványok gazdálkodására vonatkozó hatályos jogszabályok rendelkezései irányadók. 	
Budapest, 2005. november 22. 
Hitelesítette:
Papp Gabriella
az ELTE TTK HÖK elnöke